Mosmarrëveshjet politike mjegullojnë propozimet e presidentit Obama për punësimin
Edhe nëse presidenti siguron mbështetjen e Kongresit, sipas disa përllogaritjeve, papunësia do të mbetet mbi 8 për qind
Tani që gati 14 milion amerikanë janë të papunë, disa njerëz vënë në pikpyetje nëse propozimet e presidentit Obama për vendet e punës mund të kenë një ndikim të rëndësishëm në procesin e punësimit. Presidenti tha në fillim të këtij muaji në Detroit se rezultati varet nga Kongresi. Por udhëheqësit republikanë shprehën kundërshim edhe para fjalimit të presidentit, mes tyre edhe udhëheqësi republikan në Senat, Mitch McConnell. Disa analistë, mes tyre ekonomisti Vincent Reinhart pranë Institutit amerikan Enterprise, thonë se mosmarrëveshjet politike përbëjnë problem. Disa të tjerë thonë se obsesioni i vendit për të ulur deficitin e përkeqëson situatën. Ekonomisti Gary Burtless thotë se zhvillimi i ekonomisë do të kërkojë më shumë, e jo më pak, shpenzime qeveritare. Shumë analistë thonë se ka të ngjarë që gjatë muajve të ardhshëm ulja e borxhit do të ketë më shumë përparësi se sa krijimi i vendeve të punës. Një komision dypartiak po shqyrton mënyrat për uljen e deficitit federal me më shumë se 1 trilion dollarë gjatë 10 vjetëve të ardhshëm dhe këtë duhet ta bëjë deri në nëntor. Dhe me afrimin e shpejtë të afatit, analisti Douglas Holtz-Eakin në Forumin Amerikan për Veprim, thotë se rezultati i punës së këtij komisioni do të vërë në provë vullnetin politik të Amerikës. Edhe nëse presidenti siguron në çdo pikë mbështetjen e Kongresit, disa llogaritje tregojnë se papunësia do të mbetet mbi 8 për qind deri pas vitit 2014. Ekonomisti Gary Burtless thotë se papunësia mund të jetë më e lartë vitin e ardhshëm. Analistët thonë gjithashtu se shkalla e lartë e papunësisë mund të dëmtojë shanacet e presidentit Obama për t’u rizgjedhur në vitin 2012.